Uus produktsioon

Sellel lehelt tuleb selgeks saada mis on:

- uus produktsioon ja regenereeritud produktsioon
- eksport produktsioon
- f-suhe
- e-suhe

Uus produktsioon ja regenereeritud produktsioon

Need kaks mõistet on kontseptuaalselt väga olulised bioloogilise okeanograafia terminid, mille üle tuleb pisut mõtiskleda ja neist korralikult aru saada. See ei ole ülearu raske.

Levinud paradigma kohaselt põhineb orgaanilise aine settimine veekogudes uuel produktsioonil.

Kogu primaarproduktsioon:

- Uus produktsioon (PN)
  - mis põhineb allohtoonsetel toitainetel. Ehk toitainete, mis on regenereeritud ajaliselt või ruumiliselt 'mujal'. Näiteks fütoplanktoni kevadõitseng põhineb suuresti uuel produktsioonil. Kastuatavad mineraaltoitained on regenereeritud eelmisel sügisel või talvel. Talvise vee segunemise käigus on pinnakihti toodud toitained, mis on regenereeritud veekogu sügavamates kihtides sinna settinud orgaanilisest ainest. Jõgedega sissetoodud toitained põhjustavad uut produktsiooni. Atmosfäärse depositsiooniga tulevad toitained põhjustavad uut produktsiooni. Tüüpiliselt põhineb uus produktsioon nitraadil.
- Regenereeritud produktsioon (PR)
  - põhineb autohtoonsetel toitainetel. Need regenereeritakse kohapeal, selles samas veekihis kus produktsioon toimub. Koosluses olevad bakterid, algloomad, zooplankton, kõik tarbivad orgaanilist ainet ja regenereerivad oma heterotroofse tegevusega toitaineid. Need kohapeal regenereeritud toitained omastatakse vetikate poolt (lähevad ringlusse). Tüüpiliselt põhineb regenereeritud produktsioon ammooniumil (aga ka uureal).

Kogu primaarproduktsioon (PT) on seega kahe eelneva summa:
PT = PN + PR

Uus produktsioon -- see osa primaarproduktsioonist, mida on võimalik süsteemist pikas perspektiivis välja võtta (kalasaagid, settimine, etc), ilma et süsteem resurssidest tühjaks jookseks.

f - suhe

f = PN/PT -- ehk kui suur osa on uus produktsiooni kogu primaarproduktsioonist. Kevadel, kevadõitsengu ajal on f-suhe kõrge. Suvel madal. Teoreetiliselt jääb f-suhe alati 0 ja 1 vahele.

Uuel produktsioonil põhineb bioloogiline CO2 pump. Se on see osa primaarproduktsiooni käigus sünteesitud orgaanilisest süsinikust, mis settib eufootilisest kihist välja. See 'teine osa', mis ei setti välja, lagundatakse eufootilises kihis ja sellest vabanenud toitainetel põhineb regenereeritud produktsioon.

PE - eksport produktsioon - orgaaniline aine, mis settib välja eufootilisest kihist (eksporditakse produktiivsest kihist välja).

NB -- see ei ole sama, mis veekogu põhja settiv orgaaniline aine. Veekogu põhja jõuab orgaanilist ainet alati vähem, kuna teel eufootilisest kihist veekogu põhja on terve hulk heterotroofseid organisme (bakterid, algloomad, zooplankton), kes selle settiva orgaanilise aine lagundamisest elatuvad ning seda settivat orgaanilist ainet lagundavad.

Mil määral nad lagundavad --- see määrabki orgaanilise aine settevoo bioloogilise regulatsiooni.

Uut produktsiooni mõõta on väga raske, aga väga vajalik.

Mõõta on raske, aga hinnata on võimalik, näiteks järgmiselt:

- üks viis on settimise kaudu
  - PE võib olla üsna lähedane PN-le, kuid alati pisut väiksem
  - e - suhe (ekspordi suhe) e = PE/PT. Pikas perspektiivis, tasakaaluseisundis on eksport võrdne uue produktsiooniga.
- talvise nitraadi vähenemine suveks
  - jälle alahindab, kuna vähesel määral diffundeerub nitraat ka suvel läbi püknokliini (hüppekihi) eufootilisse kihti

Suurenenud toitainete sissevool (uued toitained) viib suurenenud primaarproduktsioonini, mis varem või hiljem tekitab kiiresti settivaid osakesi

Kui limiteeriv toitaine on N, siis põhineb uus produktsioon allohtoonsel nitraadil, regenereeritud produktsioon heterotroofide poolt eritatud NH4-l

Eutrofeerunud vetes võib ka NH4 olla allohtoonne ja osa NO3 autohtoonne

« Eelmine | Järgmine »

© 2009 Kalle Olli